กระทรวงสาธารณสุข เร่งสำรวจและฟื้นฟูสถานบริการกว่า 90 แห่ง ที่เสียหายจากพายุปาบึก เพื่อให้เปิดบริการได้เต็มที่ 100% พร้อมส่งทีมสุขภาพจิต ควบคุมป้องกันโรคฟื้นฟูสิ่งแวดล้อม เข้าดูแลประชาชน ให้สามารถกลับบ้านได้อย่างปลอดภัย
สธ.เร่งฟื้นสถานบริการกว่า 90 แห่งที่โดนพายุปาบึกให้กลับมาบริการได้ 100%    นายแพทย์สุขุม กาญจนพิมาย ปลัดกระทรวงสาธารณสุข กล่าวถึงการประชุมศูนย์ปฏิบัติการด้านการแพทย์และสาธารณสุข (EOC) ส่วนกลาง ติดตามสถานการณ์และการดูแลด้านการแพทย์และสาธารณสุขผู้บริหารใน 16 จังหวัด ผ่านระบบวิดีโอทางไกล วันนี้ว่า มีรายงานหน่วยบริการที่ได้รับความเสียหายจากพายุปาบึก 92 แห่ง ต้องได้รับการซ่อมแซมเร่งด่วน 29 แห่ง  เพื่อให้สามารถกลับมาให้บริการได้ 100% ความเสียหายส่วนใหญ่เล็กน้อย เช่น หลังคา โรงรถ ต้นไม้ล้ม อย่างไรก็ตาม ทั้งหมดยังสามารถเปิดให้บริการได้ตามปกติ ยกเว้น 1 แห่ง คือ โรงพยาบาลส่งเสริมสุขภาพตำบล (รพ.สต.)บ้านปลายทราย จังหวัดนครศรีธรรมราช ได้ย้ายไปให้บริการที่ศูนย์พักพิงโรงเรียนประชานุกูล แต่คาดว่าพรุ่งนี้จะกลับมาเปิดบริการที่ รพ.สต. ได้ตามปกติ สำหรับการดูแลสุขภาพประชาชนในพื้นที่ประสบภัย ได้จัดทีม MERT 1 ทีม  mini- MERT 25 ทีม  หน่วยแพทย์เคลื่อนที่พร้อมยา เวชภัณฑ์ 11 ทีม ใน 3 จังหวัด ได้แก่ จังหวัดนครศรีธรรมราช สุราษฎรธานีและจังหวัดชุมพร จัดส่งยาชุดช่วยเหลือผู้ประสบภัยจำนวน 40,800 ชุด ยาทาน้ำกัดเท้า 8,800 หลอด เสื้อชูชีพ 780 ตัว รองเท้าบู๊ท 120 คู่ เจลล้างมือ 2,000 หลอด หน้ากากอนามัย 10,000 ชิ้น  และรถสื่อสารสั่งการเคลื่อนที่เฉพาะกิจ 2 คัน โดยโรคที่พบมากที่สุดคือ ปวดศีรษะ อ่อนเพลีย น้ำกัดเท้า โรคระบบทางเดินอาหาร ตาแดง ส่วนด้านสุขภาพจิตส่วนใหญ่ยังไม่พบมีภาวะเครียดหรือซึมเศร้า แต่ยังต้องเฝ้าระวังต่อเนื่อง ทั้งนี้ กระทรวงสาธารณสุขยังได้ส่งทีมไปช่วยพื้นที่ประสบภัยดูแลประชาชนในระยะฟื้นฟู 4 ประเภท ส่วนใหญ่เป็นทีมจากพื้นที่ใกล้เคียง ด้านการแพทย์ฉุกเฉิน ด้านการควบคุมป้องกันโรคระบาด ด้านสุขอนามัยสภาพแวดล้อม และด้านสุขภาพจิต โดยทำงานร่วมกับคลินิกหมอครอบครัว รพ.สต. และ อสม. โดยได้กำชับให้สื่อสารกับประชาชนผู้ประสบภัยให้สังเกตความเสี่ยงที่มาหลังน้ำลด เช่น ไฟดูด สัตว์มีพิษ ไข้หวัด ตาแดง โรคอุจจาระร่วง อาหารเป็นพิษ และโรคฉี่หนู เพื่อให้มั่นใจว่าประชาชนผู้ประสบภัยสามารถกลับไปใช้ชีวิตตามปกติที่บ้านได้